DÔVODOVÁ  SPRÁVA

I. Všeobecná časť

	Návrh zákona o fluórovaných skleníkových plynoch a o zmene a doplnení niektorých zákonov sa predkladá na základe Plánu legislatívnych úloh vlády Slovenskej republiky na rok 2009 v súvislosti s uplatňovaním nariadenia Európskeho parlamentu a Rady (ES) č. 842/2006 o určitých fluórovaných skleníkových plynoch a nariadení Komisie, ktoré boli prijaté na vykonávanie tohto nariadenia.

	Šiesty environmentálny akčný program Spoločenstva určuje boj proti klimatickým zmenám ako prioritu činnosti. Tento program uznáva, že sa Spoločenstvo zaviazalo dosiahnuť 8-percentné zníženie emisií skleníkových plynov v období rokov 2008 až 2012 v porovnaní s úrovňami v roku 1990, a že z dlhodobého hľadiska bude potrebné znížiť globálne emisie skleníkových plynov o približne 70% v porovnaní s úrovňami roku 1990. Konečným cieľom Rámcového dohovoru OSN o zmene klímy je dosiahnuť stabilizáciu koncentrácií skleníkových plynov v atmosfére na úrovni, ktorá zabráni nebezpečnému antropogénnemu zasahovaniu do klimatického systému. Keďže väčšina fluórovaných skleníkových plynov, kontrolovaných podľa Kjótskeho protokolu, má vysoký potenciál globálneho otepľovania, cieľom navrhnutých opatrení a požiadaviek v nariadení (ES) 842/2006 a nariadeniach Komisie je obmedziť emisie určitých fluórovaných skleníkových plynov, predchádzať im a tým ich znížiť prostredníctvom kontroly, príp. zákazu ich používania, uvedenia na trh výrobkov a zariadení obsahujúcich fluórované skleníkové plyny, ich zhodnotenia a bezpečného zneškodnenia, ako aj zabezpečenia, že inštaláciu, údržbu, obsluhu zariadení a systémov s obsahom týchto plynov budú vykonávať len osoby, ktoré sú držiteľmi certifikátu o odbornej spôsobilosti.

	Predložený návrh zákona upravuje povinnosti a požiadavky vyplývajúce z jednotlivých článkov nariadenia (ES) č. 842/2006 a nariadení Komisie, ktoré sa uplatňujú na vykonávanie tohto nariadenia. Návrh zákona o fluórovaných skleníkových plynoch a o zmene a doplnení niektorých zákonov stanovuje povinnosti právnických osôb, fyzických osôb a prevádzkovateľov, ktorí nakladajú s fluórovanými skleníkovými plynmi, výrobkami a zariadeniami, pôsobnosť orgánov štátnej správy, zodpovednosť a  sankcie za porušenie ustanovení nariadenia (ES) č. 842/2006, nariadení Komisie a tohto zákona. Stanovuje podmienky na zamedzenie úniku fluórovaných skleníkových plynov, ukladá povinnosť evidencie a oznamovacej povinnosti, upravuje podmienky na získanie odbornej spôsobilosti na nakladanie s určitými fluórovanými skleníkovými plynmi.

Doložka zlučiteľnosti
právneho predpisu s právom Európskych spoločenstiev a právom Európskej únie

1.	Predkladateľ právneho predpisu: 
      Ministerstvo životného prostredia Slovenskej republiky

2.	Názov návrhu právneho predpisu:
    Návrh zákona o fluórovaných skleníkových plynoch a o zmene a doplnení niektorých zákonov

3.	Problematika návrhu právneho predpisu:
a)	je upravená v práve Európskych spoločenstiev
-	primárnom práve v Zmluve o založení Európskeho spoločenstva v platnom znení – v Hlave XIX (Životné prostredie)

-	v sekundárnom práve:
Nariadenie Európskeho parlamentu a Rady (ES) č. 842/2006 zo 17. mája 2006 o určitých fluórovaných skleníkových plynoch (Ú. v. EÚ L 161, 14. 6. 2006);
Nariadenie Komisie (ES) č. 1493/2007 zo 17. decembra 2007, ktorým sa stanovuje formát správ predkladaných výrobcami, dovozcami a vývozcami určitých fluórovaných skleníkových plynov v zmysle nariadenia Európskeho parlamentu a Rady (ES) č. 842/2006 (Ú.v. EÚ L 332, 18.12.2007); 
Nariadenie Komisie (ES) č. 1494/2007 zo 17. decembra 2007, ktorým sa podľa nariadenia Európskeho parlamentu a Rady (ES) č. 842/2006 stanovuje forma označenia a dodatočné požiadavky na označovanie výrobkov a zariadení obsahujúcich určité fluórované skleníkové plyny (Ú.v. EÚ L 332, 18.12.2007); 
Nariadenie Komisie (ES) č. 1497/2007 z 18. decembra 2007, ktorým sa podľa nariadenia Európskeho parlamentu a Rady (ES) č. 842/2006 ustanovujú štandardné požiadavky na kontrolu úniku pre stacionárne systémy požiarnej ochrany obsahujúce určité fluórované skleníkové plyny (Ú.v. EÚ L 333, 18.12.2007); 
Nariadenie Komisie (ES) č. 1516/2007 z 19. decembra 2007, ktorým sa podľa nariadenia Európskeho parlamentu a Rady (ES) č. 842/2006 ustanovujú štandardné požiadavky na kontrolu úniku pre stacionárne chladiace a klimatizačné zariadenia a tepelné čerpadlá obsahujúce určité fluórované skleníkové plyny (Ú.v. EÚ L 335, 20.12.2007); 
Nariadenie Komisie (ES) č. 303/2008 z 2. apríla 2008, ktorým sa podľa nariadenia Európskeho parlamentu a Rady (ES) č. 842/2006 ustanovujú minimálne požiadavky a podmienky vzájomného uznávania osvedčení spoločností a zamestnancov v súvislosti so stacionárnymi chladiacimi zariadeniami, klimatizačnými zariadeniami a tepelnými čerpadlami obsahujúcimi určité fluórované skleníkové plyny (Ú.v. EÚ L 92, 3.4.2008);
Nariadenie Komisie (ES) č. 304/2008 z 2. apríla 2008, ktorým sa podľa nariadenia Európskeho parlamentu a Rady (ES) č. 842/2006 ustanovujú minimálne požiadavky a podmienky vzájomného uznávania udeľovania osvedčení spoločnostiam a zamestnancom v súvislosti so stacionárnymi systémami požiarnej ochrany a hasiacimi prístrojmi obsahujúcimi určité fluórované skleníkové plyny (Ú. v. EÚ L 92, 3.4.2008);
Nariadenie Komisie (ES) č. 305/2008 z 2. apríla 2008, ktorým sa podľa nariadenia Európskeho parlamentu a Rady (ES) č. 842/2006 ustanovujú minimálne požiadavky a podmienky vzájomného uznávania udeľovania osvedčení zamestnancom vykonávajúcim zber určitých fluórovaných skleníkových plynov z rozvodní vysokého napätia (Ú. v. EÚ L 92, 3.4.2008);
Nariadenie Komisie (ES) č. 306/2008 z 2. apríla 2008, ktorým sa podľa nariadenia Európskeho parlamentu a Rady (ES) č. 842/2006 ustanovujú minimálne požiadavky a podmienky vzájomného uznávania udeľovania osvedčení zamestnancom vykonávajúcim zber rozpúšťadiel na báze určitých fluórovaných skleníkových plynov zo zariadení (Ú. v. EÚ L 92, 3.4.2008);
Nariadenie Komisie (ES) č. 307/2008 z 2. apríla 2008, ktorým sa podľa nariadenia Európskeho parlamentu a Rady (ES) č. 842/2006 ustanovujú minimálne požiadavky na programy odbornej prípravy a podmienky vzájomného uznávania osvedčení o odbornej príprave zamestnancov v súvislosti s klimatizačnými systémami v určitých motorových vozidlách obsahujúcich určité fluórované skleníkové plyny (Ú.v. EÚ L 92, 3.4.2008);
Nariadenie Komisie (ES) č. 308/2008 z 2. apríla 2008, ktorým sa podľa nariadenia Európskeho parlamentu a Rady (ES) č. 842/2006 ustanovuje formulár oznámenia o programoch členských štátov týkajúcich sa odbornej prípravy a udeľovania osvedčení (Ú. v. EÚ L 92, 3.4.2008).

b)	nie je upravená v práve Európskej únie
c)	nie je upravená v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám a Európskej únii:
a)  lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota na implementáciu nariadenia alebo rozhodnutia z nich vyplývajúca,
- Nariadenie Európskeho parlamentu a Rady (ES) č. 842/2006 zo 17. mája 2006   o určitých fluórovaných skleníkových plynoch – 4. júla 2008, 
b) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
- nie je 
c) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia,
-  nie sú

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
- úplný

6.	Gestor a spolupracujúce rezorty: Ministerstvo životného prostredia Slovenskej republiky

Doložka
finančných, ekonomických, environmentálnych vplyvov, vplyvov na zamestnanosť 
a na podnikateľské prostredie

1. Vplyvy na verejné financie
V súvislosti s výkonom štátneho dozoru a kontrolou dodržiavania ustanovení zákona a osobitných predpisov vznikne potreba finančných prostriedkov na odber a analýzy fluórovaných skleníkových plynov, ktorých výška sa odhaduje na cca 16 597 až 26 555 EUR ročne. Tieto výdavky boli zaradené do kategórie tovary a služby (630) a budú hradené v rámci limitu výdavkov Slovenskej inšpekcie životného prostredia. 

	Nové kompetencie, ktorými dôjde k zvýšeniu rozsahu kontrolnej činnosti budú zabezpečené v rámci schváleného limitu počtu zamestnancov Slovenskej inšpekcie životného prostredia na roky 2009 – 2011. 

Odhadovaný dopad na Environmentálny fond
	Výnosy pokút uložených za správne delikty podľa § 13 odsek 2 návrhu zákona sú príjmom Environmentálneho fondu. Výška príjmov Environmentálneho  fondu z prípadných pokút bude závislá od počtu a závažnosti zistených nedostatkov a porušení tohto zákona a osobitných predpisov. Finančné prostriedky, ktoré budú príjmom Environmentálneho fondu sa odhadujú na cca 16 600 až 23 300 EUR. Avšak výšku príjmov fondu z pokút  nie je možné jednoznačne určiť, nakoľko závisí od vyššie spomenutých faktorov.

2. Vplyvy na obyvateľov, hospodárenie podnikateľskej sféry a iných právnických osôb:
Finančné nároky na obyvateľov nebudú.

3.  Vplyvy na životné prostredie
Zákon určuje podmienky na zamedzenie úniku fluórovaných skleníkových plynov, ukladá povinnosť evidencie a oznamovacej povinnosti, upravuje podmienky na získanie odbornej spôsobilosti na nakladanie s určitými fluórovanými skleníkovými plynmi. Zákon bude mať pozitívny vplyv na životné prostredie a klimatický systém.

4. Vplyvy na zamestnanosť
Odhad vplyvov na zamestnanosť sa nepredpokladá.

5. Vplyvy na podnikateľské prostredie
Finančné nároky na podnikateľské prostredie vyplývajú z povinnosti získať odbornú spôsobilosť na nakladanie s fluórovanými skleníkovými plynmi. Tieto sú odhadované pri počte asi 2000 odborne spôsobilých osôb vo výške  cca 290 000 EUR. 

II. Osobitná časť

K Čl. I

K § 1
Upravuje sa predmet zákona, zákon ustanovuje povinnosti právnických osôb, fyzických osôb a prevádzkovateľov, ktorí budú nakladať s fluórovanými skleníkovými plynmi a výrobkami a zariadeniami, ktoré obsahujú tieto plyny. Zároveň sa upravuje pôsobnosť orgánov, ktoré budú vykonávať štátnu správu a  zodpovednosť za porušenie povinností ustanovených nariadením (ES) č. 842/2006, nariadeniami Komisie a týmto zákonom. Účelom zákona je obmedziť emisie skleníkových plynov, prechádzať im a tým ich znížiť.

K § 2
Na účely tohto zákona sa upravujú a dopĺňajú základné pojmy, ktoré bolo potrebné zadefinovať a nie sú obsiahnuté v nariadení (ES) č. 842/2006 o určitých fluórovaných skleníkových plynoch. Zaviedol sa pojem nakladanie s fluórovanými skleníkovými plynmi a nakladanie s výrobkami a zariadeniami, ktorý okrem iného zahŕňa ich výrobu, dovoz, vývoz, uvedenie na trh, zhodnotenie, zneškodnenie, prevádzku, inštaláciu, servis, údržbu a pod. Zadefinovali sa pojmy „výrobok a zariadenie“ a „chladiaci kontajner“.

K § 3
Základné ustanovenie v odseku 1 stanovuje, kto môže nakladať s fluórovanými skleníkovými plynmi, výrobkami alebo zariadeniami. V odseku 2 sa definuje povinnosť vlastníka zariadenia určiť prevádzkovateľa takéhoto zariadenia, ktorý riadi technickú prevádzku zariadenia a systémov, a na ktorého sa vzťahuje nariadenie a tento zákon. V prípade, že tak neurobí je zodpovedný za záväzky prevádzkovateľa vlastník zariadenia.

K § 4
Zamedziť únikom fluórovaných skleníkových plynov a tým obmedziť a znížiť emisie týchto plynov je jedným z hlavných cieľov nariadenia (ES) č. 842/2006, nariadení Komisie ako aj uvedeného zákona. V odseku 1 sa preto stanovuje povinnosť prevádzkovateľov stacionárnych zariadení zamedziť únikom fluórovaných skleníkových plynov, čo najskôr opraviť akýkoľvek zaznamenaný únik a  skontrolovať zariadenia na únik. Prevádzkovateľ musí tiež primeranými dodatočnými opatreniami zabezpečiť, aby nedochádzalo k nadlimitným únikom plynov. Povolené limity úniku počas bežnej prevádzky zariadenia ustanoví ministerstvo všeobecne záväzným právnym predpisom. 
Odsek 4 stanovuje aj pre prevádzkovateľov mobilných zariadení, ktoré slúžia na chladenie tovarov pri preprave a obsahujú minimálne 3 kg fluórovaných skleníkových plynov vo forme chladiaceho média, povinnosť minimálne raz za 12 mesiacov zabezpečiť aby bola vykonaná kontrola tesnosti zariadenia na zamedzenie únikom fluórovaných skleníkových plynov.

K § 5
V uvedenom paragrafe sa ustanovuje, aby určené subjekty viedli evidenciu o fluórovaných skleníkových plynoch, výrobkoch a zariadeniach a nahlasovali určené údaje orgánom štátnej správy (Ministerstvo životného prostredia Slovenskej republiky a obvodné úrady životného prostredia). Z evidencie musí byť zrejmé, akým spôsobom sa nakladá s fluórovanými skleníkovými plynmi, výrobkami a zariadeniami, pričom pojem nakladanie, definovaný v § 2 zahŕňa výrobu, dovoz, vývoz, uvedenie na trh, používanie, zhodnotenie, recykláciu, regeneráciu a zneškodnenie.  Evidencia sa uchováva najmenej po dobu 5 rokov od jej vykonania. Dovozcovia, výrobcovia, vývozcovia a distribútori budú nahlasovať ministerstvu životného prostredia údaje o nakúpenom, dovezenom, vyrobenom a vyvezenom množstve fluórovaných skleníkových plynov a výrobkov, spotrebovanom množstve plynov, skladových zásobách, recyklovanom, regenerovanom a zneškodnenom množstve plynov. Prevádzkovatelia budú oznamovať údaje o zariadeniach a systémoch, druhu (názov a označenie plynu) a množstve náplne v zariadení, odobratom množstve plynu, skladových zásobách a pod. príslušnému obvodnému úradu životného prostredia, ktorý ich následne po kompletizácii zašle ministerstvu životného prostredia. Podrobnosti o formulároch nahlasovania údajov upraví ministerstvo vo vykonávacej vyhláške. Informácie získané z hlásení budú ministerstvu slúžiť ako podklad na rozhodovanie pri plnení platných záväzkov Slovenskej republiky, ako aj cieľov nariadenia (ES) č. 842/2006 o určitých fluórovaných skleníkových plynoch a tiež ako štatistické údaje na získanie informácií o týchto plynoch, ich druhu a množstvách, o výrobkoch a zariadeniach, ako aj pre potreby poskytovania správ Európskej komisii. V odseku 6 sa navrhuje, aby odborne spôsobilá osoba po vykonaní kontroly výrobku alebo zariadenia na únik označila výrobok a zariadenie štítkom vykonanej kontroly, čím bude zreteľne a jasne identifikované, že dané zariadenie alebo výrobok je pravidelne kontrolované na únik a prevádzkovateľ si tak zodpovedne plní všetky povinnosti vyplývajúce pre neho z nariadení a tohto zákona.

K § 6
Vykonávať kontrolu úniku vo vzťahu k stacionárnym chladiacim zariadeniam, klimatizačným zariadeniam, tepelným čerpadlám, systémom požiarnej ochrany, ktoré obsahujú fluórované skleníkové plyny, vykonávať zber, zhodnotenie, inštaláciu, obsluhu, údržbu alebo servis zariadení; zber fluórovaných skleníkových plynov z rozvodní vysokého napätia, zber rozpúšťadiel na báze fluórovaných skleníkových plynov zo zariadení a zber týchto plynov z klimatizačných systémov v motorových vozidlách môžu len osoby, ktoré získali odbornú spôsobilosť na nakladanie s  fluórovanými skleníkovými plynmi, ktorá sa preukazuje certifikátom. Certifikát získa fyzická osoba oprávnená na podnikanie, ktorá je držiteľom osvedčenia o odborných znalostiach pre príslušnú požadovanú činnosť, preukáže, že môže použiť potrebné prostriedky a vybavenie na výkon danej činnosti a v prípade kontroly únikov taktiež prehlási písomnou formou, že vedie dokumentáciu o vykonaných kontrolách na únik v elektronickej forme alebo právnická osoba, ktorá musí zamestnávať fyzické osoby, ktoré majú osvedčenie o odborných znalostiach, preukáže dostupnosť technických prostriedkov a vybavenia a v prípade kontroly únikov vedie dokumentáciu v elektronickej forme. Takáto forma dokumentácie sa zavádza hlavne z dôvodu zjednotenia a uľahčenia vedenia dokumentácie pre samotných podnikateľov, kvôli prehľadnejšej a jednoduchšej kontrole informácií z predchádzajúcich vykonaných kontrol únikov – čo bolo kontrolované, s akým výsledkom, aké opravy sa vykonali a pod. 
V odseku 11 sa definuje odborná spôsobilosť. Osvedčenie o odborných znalostiach vo vzťahu k príslušnej činnosti sa vydáva osobe, ktorá má potrebné kvalifikačné predpoklady a vykonala teoretickú a praktickú skúšku. Výučbu, ako aj skúšky osôb organizuje hodnotiaci orgán, ktorý určí ministerstvo. Certifikát o odbornej spôsobilosti na nakladanie s fluórovanými skleníkovými plynmi vydáva certifikačný orgán, ktorý taktiež určí ministerstvo. Certifikačný orgán môže tiež pôsobiť ako hodnotiaci orgán. Postup pri posudzovaní a overovaní odborných znalostí a pri vydávaní certifikátov o odbornej spôsobilosti ustanoví ministerstvo všeobecne záväzným právnym predpisom.

K § 7
V uvedenom paragrafe sa stanovuje povinnosť označovania výrobkov a zariadení obsahujúcich fluórované skleníkové plyny pri ich uvádzaní na trh. Označenie musí mať požadovanú formu a spĺňať dodatočné požiadavky v zmysle nariadenia Komisie (ES)            č. 1494/2008 a pri uvádzaní výrobkov a zariadení na slovenský trh musí byť uvedené  v slovenskom jazyku.

K § 8 až 11
Ustanovenia § 8 až 11 sa venujú pôsobnosti orgánov štátnej správy. Štátnu správu podľa tohto zákona vykonáva ministerstvo, obvodný úrad životného prostredia a inšpekcia. Ministerstvo je ústredným orgánom štátnej správy, vedie evidenciu o fluórovaných skleníkových plynoch, výrobkoch a zariadeniach a určuje hodnotiaci a certifikačný orgán pre potreby získania odbornej spôsobilosti. Obvodný úrad životného prostredia vedie evidenciu prevádzkovateľov zariadení a údajov oznámených prevádzkovateľmi a predkladá ich ministerstvu za svoj obvod územnej pôsobnosti. Štátny dozor nad dodržiavaním ustanovení zákona, predpisov vydaných na jeho vykonávanie, ustanovení nariadenia (ES) č. 842/2006 o určitých fluórovaných skleníkových plynoch a nariadení Komisie vydaných na realizáciu tohto nariadenia, ako aj rozhodnutí vydaných na ich základe bude vykonávať Slovenská inšpekcia životného prostredia podľa zákona č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov v znení neskorších predpisov. Osobám vykonávajúcim štátny dozor sa zverujú oprávnenia nevyhnutné na výkon ich činnosti, ktorým zodpovedajú povinnosti kontrolovaných osôb.

K § 12 a § 13
Upravuje sa zodpovednosť a sankcie za porušenie povinností ustanovených týmto zákonom, právnymi predpismi vydanými podľa tohto zákona, nariadením (ES) č. 842/2006 a nariadeniami Komisie. V § 12 sú uvedené správne delikty, ktoré bude prejednávať Slovenská inšpekcia životného prostredia. V § 13 je určená výška pokút s prihliadnutím na závažnosť, rozsah porušenia, povinnosti a čas trvania, ktorá môže byť až do výšky 99 600 eur. Za nesplnenie uložených opatrení na nápravu možno uložiť pokutu až do výšky dvojnásobku príslušnej hornej hranice. Konanie o uložení pokuty je možné začať  do jedného roku odo dňa, kedy sa inšpekcia dozvedela o porušení povinností. Výnosy pokút budú príjmom Environmentálneho fondu.

K § 14
Splnomocňovacie ustanovenie upravujúce oblasti z návrhu zákona, ktoré budú spodrobnené vykonávacou vyhláškou ministerstva.

K § 15
Prechodné ustanovenie upravuje možnosť vydávania dočasných certifikátov o odbornej spôsobilosti. Tieto dočasné osvedčenia o odbornej spôsobilosti môžu členské štáty uplatňovať na základe už existujúcich kvalifikačných programov [v tomto prípade sú to osvedčenia o odbornej spôsobilosti vydané na základe zákona č. 76/1998 Z .z. o ochrane ozónovej vrstvy Zeme a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov] a to na preklenutie obdobia, kým zodpovedné osoby nezískajú certifikát o odbornej spôsobilosti na nakladanie s fluórovanými skleníkovými plynmi v zmysle tohto zákona a nariadenia, nakoľko činnosti uvedené v článkoch 3 a 4nariadenia (ES) č. 842/2006 môžu vykonávať od 4. júla 2009 len osoby, ktoré získali certifikát o odbornej spôsobilosti. Keďže ide o náročný technicko-administratívny proces výučby a preskúšania dosť vysokého počtu žiadateľov, systém dočasných osvedčení zabezpečí, aby boli vykonávané kontroly únikov, servis, údržba, inštalácie, zhodnotenie, zber a pod. aj v prípade, že zodpovedné osoby ešte nebudú mať certifikát o odbornej spôsobilosti na nakladanie s fluórovanými skleníkovými plynmi. Platnosť dočasných certifikátov je v súvislosti so stacionárnymi chladiacimi zariadeniami, klimatizačnými zariadeniami a tepelnými čerpadlami do 4. júla 2011 a v súvislosti so stacionárnymi systémami požiarnej ochrany a hasiacimi prístrojmi je do 4. júla 2010.

K Čl. II
Týmto článkom sa novelizuje zákon o poplatkoch za znečisťovanie ovzdušia. 

K novelizačnému bodu 
Zjednodušuje sa rozhodovanie o poplatkoch za znečisťovanie ovzdušia, ak sa zistí, že poplatková povinnosť nevzniká. V týchto prípadoch sa rozhodnutie o zastavení konania bude vyznačovať len v spise. 

K Čl. III
V tomto článku je vykonaná novelizácia zákona o ovzduší. 

K bodu 1 
Dopĺňa sa ustanovenie, ktoré umožňuje prevádzkovateľom zariadení s podprahovou spotrebou rozpúšťadla  voľbu spôsobu obmedzovania emisií prchavých organických látok a to buď používaním regulovaných výrobkov alebo plnením požiadaviek podľa vyhlášky Ministerstva životného prostredia Slovenskej republiky č. 409/2003 Z. z. ktorou sa ustanovujú emisné limity, technické požiadavky a všeobecné podmienky prevádzkovania zdrojov a ich zariadení, v ktorých sa používajú organické rozpúšťadlá v znení neskorších predpisov. 

K bodu 2
Uvedením doplnením sa zabezpečuje úplná transpozícia Čl. 11 ods. 1 smernice Rady 1999/13/ES o obmedzení emisií prchavých organických zlúčenín unikajúcich pri používaní organických rozpúšťadiel pri určitých činnostiach a v určitých zariadeniach.

K bodu 3 a 4
Uvedenými novelizáciami sa dopĺňa doteraz chýbajúca sankcia za porušenie povinnosti viesť prevádzkovú evidenciu pre prevádzkovateľov veľkého a stredného zdroja znečisťovania ovzdušia.

K Čl. IV
Ustanovuje sa predpokladané nadobudnutie účinnosti zákona.

Bratislava  25. marca 2009

Robert Fico v.r.
predseda vlády Slovenskej republiky

Ján Chrbet v.r.
minister životného prostredia Slovenskej republiky